Il-Kunsill qabel dwar il-kontribut tal-UE għal diskussjonijiet fil-livell internazzjonali dwar it- tassazzjoni fuq il-profitti fl-"ekonomija diġitali". Il-konklużjonijiet adottati fil-5 ta' Diċembru 2017 ser iservu wkoll bħala referenza għal aktar ħidma fuq dan is-suġġett fil-livell tal-UE , inkluż bil-ħsieb tal-proposti leġislattivi tal-Kummissjoni mistennija fil-bidu tal-2018. L-azzjoni hija meħtieġa peress li l-ekonomija diġitali hija ta' sfida għall-kunċetti maqbula tar-regoli internazzjonali dwar it-taxxa. Ir-regoli attwali dwar it-taxxa kienu tfasslu għall-ekonomija tradizzjonali u ma japplikawx għal attivitajiet li ma jeħtieġu l-ebda preżenza fiżika fil-pajjiż fejn jinbiegħu l-oġġetti u s-servizzi. "Bit-tkabbir tal-ekonomija diġitali, għandna bżonn nerġgħu nfasslu r-regoli tagħna dwar it-taxxa ", qal Toomas Tõniste, il-ministru għall-finanzi tal-Estonja, li bħalissa għandha l-presidenza tal-Kunsill. "Għandna bżonn immexxu r-regoli internazzjonali tat-tassazzjoni lejn l-era diġitali sabiex tiġi żgurata tassazzjoni ġusta kemm għall-kumpaniji diġitali kif ukoll dawk mhux diġitali. L-UE llum qed tieħu rwol ewlieni f'dan il-qasam." Fil-konklużjonijiet tiegħu, il-Kunsill jenfasizza l-urġenza li jintlaħaq qbil dwar rispons politiku fil-livell internazzjonali. Huwa jappella għal kooperazzjoni mill-qrib mal-OECD u sħab internazzjonali oħrajn. Il-Kunsill jissuġġerixxi li jiġi esplorat il-kunċett ta' "stabbiliment virtwali permanenti", flimkien mal-emendi tar-regoli dwar l-ipprezzar ta' trasferimenti u l-attribuzzjoni ta' profitti. L-OECD bħalissa qed tanalizza l-mudelli kummerċjali tal-ekonomija diġitali. Hi qed tipprepara rapport interim lill-G20 , skedat għal April 2018. Fir-rigward tal-azzjoni fil-livell tal-UE, il-Kunsill jistieden lill-Kummissjoni tivvaluta fid-dettall l-għażliet kollha msemmija fil-konklużjonijiet, inkluż il-possibbiltà ta' miżuri temporanji. Il-konklużjonijiet tal-Kunsill ta' Diċembru 2017 dwar it-tassazzjoni tal-ekonomija diġitali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa